जलने के बाद रातभर घर में पड़ी रही महिला, मायके वालों ने भर्ती कराया
रावटी के पास दूधीखेड़ी में सोमवार रात को जलने के बाद रातभर महिला घर में पड़ी रही। मंगलवार शाम को मायके से पहुंचे परिजन उसे रावटी अस्पताल लेकर पहुंचे। जहां से बुधवार को उसे जिला अस्पताल रैफर कर दिया।
पुलिस के अनुसार 60 प्रतिशत झुलसने पर ललिताबाई पति सुखराम वसुनिया (25) निवासी दूधीखेड़ी को बुधवार दोपहर 1.30 बजे मायके वालों ने जिला अस्पताल में भर्ती किया है। ललिता के पिता बांगरोद निवासी रामलाल देवड़ा ने बताया सोमवार रात को शराब के नशे में सुखराम ने मारपीट की और ललिता पर केरोसिन डाल दिया। जान बचाने के लिए ललिता भागी तो टांड़ पर रखी चिमनी गिरने से आग लग गई। ललिता ने जैसे-तैसे आग बुझाई और बेहोश हो गई। बुरी तरह झुलसी ललिता घर में ही पड़ी रही।
मंगलवार दोपहर को सुखराम ने मोबाइल पर सास कालीबाई को बताया कि पेट दर्द के कारण ललिता की तबीयत खराब हो गई है। जानकारी मिलने पर कालीबाई ने खाखरापाड़ा में रहने वाले भांजे शांतिलाल को दूधीखेड़ी भेजा। शांतिलाल से जानकारी मिलने पर पिता रामलाल और मां कालीबाई दूधीखेड़ी पहुंचे और ललिता को रावटी अस्पताल में भर्ती कराया।
hin_Deva hin_Deva hin_Deva hin_Deva